als_Latn dik_Latn sag_Latn
Kampionët mund të marrin për herë të parë pas 23 javësh komandën e Superligës
Leonard Trebicka
Nëse ka një ditë të madhe që në Korçë mezi e kanë pritur, padyshim që është kjo e sotmja që sjell sfidën Skënderbeu-Kukësi. Kampionët e Shqipërisë sot kanë rastin e parë në 23 javë që të kapin kreun e Superligës. Nëse Skënderbeu fiton, atëherë do të barazohen me pikë me Tiranën dhe Kukësin, por që gjithsesi me goleavarazh më të mirë do të marrin komandën e Superligës duke u ngjitur në vend të parë. + 17 gola ndodhet Kukësi në krye për momentin, +15 gola Tirana, ndërkohë që Skënderbeu pa ndeshjen e sotme është + 21 gola.
Golavarazhi është në favor të Skënderbeut dhe mungon vetëm fitorja e sotme për ta ngjitur “mbretin” në fron, ashtu siç e cilësojnë të gjithë në juglindje. Futbollistët, drejtuesit e klubit, stafi teknik, tifozët, të gjithë mendojnë që sot është dita e Skënderbeut ose kur vlen tamam shprehja “o sot, o kurrë”. Fitore që vlen vërtet shumë dhe sigurisht nëse Skënderbeu e dëshiron “manitën” e famshme, kjo arritje kalon nga këto ndeshje, teksa Kukësi është një rival direkt dhe duhet mundur.
Në Korçë ka nga ata që këtë përballje e cilësojnë si një ndeshje të rëndësishme, por që nuk vlen sa gjithë sezoni, por duhet pranuar edhe tjetra, që ndeshje të tilla vlejnë më shumë se sezoni, sepse nëse Kukësi fiton, atëherë do të jetë më pranë titullit. Atëherë, Skënderbeu sot pret të ndalë jo vetëm Kukësin, por më shumë se kaq, sot mendon të ngjitet në krye dhe të komandojë ashtu siç i ka hije një ekipi katër herë kampion radhazi. Mbi të gjitha do të jetë fusha ajo që do të tregojë forcën e Skënderbeut, por edhe atë se cili është Kukësi. Do të fitojë Skënderbeu apo Kukësi? Do të fitojë Josa, apo Shaqiri? Do të fitojë “armata e veriut” apo “ujqërit”? Do të fitojë Takaj apo Gjici? Kjo mbetet për t’u parë dhe për t’u mësuar pikërisht sot pas orës 18.00. Në Korçë, luhet vërtet një ndeshje që vlen sa një sezon i tërë.
als_Latn hat_Latn als_Latn als_Latn als_Latn